Klientide rahulolu huvides on Granitopist töötasapinna tellimise protsess aastatega lihvitud selliseks, et kõik sujuks kiirelt ja minimaalse närvikuluga. Reeglina ei lähe kivitasapinna valmistamiseks ja paigaldamiseks rohkem kui 14 päeva, erandjuhtudel oleme teinud imesid ja olnud isegi veel kiiremad. See 2nädalane paigaldusaeg on meie prioriteet ja kehtib laomaterjalidele, mis on toodete nimekirjas koos ruutmeetri hinnaga. Eritellimuskivide puhul võib periood mõnevõrra pikeneda. On olnud üksikuid juhuseid, kui (meist mitte olenevatel põhjustel) läks tellimuse täitmisega kauem, samuti ei saa me lubadust pidada kui kliendile ükski pakutud külastusaeg ei sobi. Mõõdistuse ja paigalduse aja lepivad Granitopi logistikud kokku tunniajalise täpsusega (nt kahest kolmeni) - see ei tähenda, et meeskond saabub täpselt kell 14:00, vaid et meie spetsialiste võib oodata tunniajases ajavahemikus 14-15. Aeg-ajalt tuleb ette graafiku muutusi, sest eelmisel objektil võis minna pisut kauem aega, ootamatuste eest ei ole keegi kaitstud.